**Смернице за подносиоце предлога пројеката**

**у оквиру Јавног позива удружењима грађана за предају предлога пројеката за пружање услуга социјалне подршке повратницима/цама**

**Пројекат „Јачање националних и локалних система за подршку делотворној друштвено-економској интеграцији повратника на Западном Балкану“**

Октобар, 2022.године

**О пројекту**

Пројекат ,,Јачање националних и локалних система за подршку делотворној друштвено-економској интеграцији повратника на Западном Балкану’’ спроводи Програм Уједињених нација за развој (УНДП), а финансира Европска унија (ЕУ) у склопу ИПА II програма под називом „ЕУ подршка основним правима ромске заједнице и реинтеграцији повратника“, у периоду од 2021. до 2024. године.

У Албанији, Северној Македонији и Републици Србији пројекат спроводи локалне програме и тестира иновативна решења за одрживу друштвено-економску интеграцију рањивих повратника.

Откако је Западни Балкан сврстан међу „сигурне земље порекла“, у регион се вратило много избеглица из Европске уније. Током 2017. године, Албанија, Северна Македонија и Србија биле су међу 20 земаља са највећим бројем држављана са нерегулисаним боравишним статусом у ЕУ. Ограничене могућности за запослење, лоше плаћени послови, велики неформалан сектор и лошији квалитет здравствених и образовних услуга, између осталог, због занемаривања и неулагања у социјалну инфраструктуру, неки су од главних покретача миграција. Велики део ирегуларних миграната и тражилаца азила чине Роми и Ромкиње, од 61,8% у Северној Македонији до 82,6% у Србији. Недостатак систематских података, недовољни ресурси и непотпуна децентрализација надлежности спречавају локалне самоуправе да препознају повратнике и понуде одржива решења за њихову реинтеграцију у формалну економију и живот шире заједнице.

Пројектни циљ је да се унапреде способности органа на Западном Балкану за примену холистичких решења у односу на економско и социјално оснаживање повратника. У свим економијама Западног Балкана, пројекат ће процењивати недостатке у политикама и институцијама и омогућити дијалог на високом нивоу о механизмима координације за спровођење и праћење политика и програма реинтеграције.

У оквиру пројекта, Програм Уједињених нација за развој (УНДП) у Србији спровео је процену угрожености на нивоу појединаца и заједнице, као и институционалних капацитета за реинтеграцију повратника у Србији. Прикупљени подаци су коришћени као основа за одабир Бујановца, Ваљева и Новог Сада као циљних општина за овај пројекат.

Циљ ових **Смерница** је давање јасног и концизног упутства свим потенцијалним подносиоцима предлога пројеката и заинтересованим субјектима о процесу подношења пројектних предлога који се односе на пружање услуга социјалне подршке повратницима/цама на локалном новоу.

**Циљ и приоритети Јавног позива**

Овај позив је део пројекта „Јачање националних и локалних система за подршку делотворној друштвено-економској интеграцији повратника на Западном Балкану“.

Циљ позива је јачање подршке социо-економској интеграцији повратника у општини Бујановац, и градовима Ваљево и Нови Сад.

Приоритет је допринос повећању квалитета и унапређењу успостављања и одрживости социјалних услуга које се пружају грађанима и грађанкама на локалном нивоу, посебно повратницима/цама и другим рањивим групама.

Од апликаната се очекује да обезбеде свеобухватан приступ спровођењу активности и повежу више од једног питања са којима се сусрећу повратници, као што су:

* недостатак личних докумената,
* неадекватни услови живота,
* проблеми у приступу здравственој и социјалној заштити,
* проблеми континуираног приступа образовању или
* немогућност запошљавања.

Пројекти који ће бити узети у обзир за подршку могу да обухватају, али неће бити ограничени на следеће активности:

1. Одржати и побољшати постојеће и увести иновативне и/или интегрисане социјалне услуге, а у циљу укључивања повратника/ца и других рањивих група:

- Побољшати квалитет и приступ социјалној заштити, здравству, образовању, запошљавању и/или другим услугама у локалним заједницама, посебно за припаднике рањивих група;

- Увести обједињене и/или иновативне социјалне услуге које ће одговорити на нове захтеве у образовном, систему социјалне заштите и/или здравственом систему који су евидентни за повратнике/це и друге рањиве групе, уључујући и оне који су настали као резултат кризе изазване ковидом 19;

- Увођење дигиталних и других врста иновација којима се повећава способност пружалаца услуга да идентификују, прате и процењују стање у вези са пружањем социјалних услуга, унапређују њихов квалитет и прилагођавају их постојећим потребама;

- Решавати недостатке у пружању услуга социјалне заштите и/или одговорити на повећане захтеве за услугама социјалне заштите за повратнике/це и друге рањиве групе кроз проширење услуга;

- Побољшати мапирање и обухват оних категорија становништва којима су најпотребније услуге социјалне заштите.

1. Повећати припремљеност и капацитете цивилног сектора као потенцијалних пружалаца услуга социјалне заштите:

- Проширити обухват постојећих услуга социјалне заштите које ће на квалитетан начин одговорити на повећане захтеве за пружањем услуга;

- Омогућити одрживо и интегрисано партнерство између цивилног и јавног сектора и других релевантних актера које ће за резултат имати заједничке интервенције и синергијски ефекат у пружању социјалних услуга;

- Ојачати постојеће и/или сачинити нове протоколе и механизме за увођење цивилног сектора као пружалаца услуга социјалне заштите кроз акредитације и сертификације прописане за те услуге.

Предложени пројекти би требало да допринесу бољем приступу правима и социјалним услугама за повратнике, као што су: помоћ у кући, обезбеђивање личне документације, прикупљање школских сведочанстава, признавања неформалног образовања, приступу здравственој заштити и социјалним услугама (нпр. услуга помоћ у кући), ширење информација и слично.

Посебно ће бити подржане иновативне идеје за решавање главних проблема са којима се повратници суочавају у горе поменутим општинама.

**Циљне групе**

Циљне групе, односно корисници пројеката су особе које испуњавају следећа два услова:

- Повратници у Републику Србију; и

- Имају проблема са најмање једном од следећих категорија – приступ документима, образовање, запошљавање, социјална заштита, становање.

**Износи финансијских средстава (грантова) за пројекте**

Укупан расположиви износ овог Јавног позива за финансирање пројеката удружења грађана је 75.000 евра у динарској противвредности.

Планирано је да се кроз овај Јавни позив подржи најмање по један (1) пројекат у свакој од локалних самоуправа (Бујановац, Ваљево и Нови Сад).

На овај јавни позив могу се предати предлози пројеката чији је износ **буџета од 10.000 до 25.000 евра у динарској противвредности.**

Једно удружење или савез може поднети **један** пројектни предлог као носилац пројекта.

Финансијским средствима (грантом) који се додељују у оквиру овог Јавног позива могу се финансирати административни трошкови, трошкови превоза особља и трошкови особља у износу од 30% од укупног захтеваног износа. Трошкови реконструкције простора и набавке опреме (осим у случају када су део програмских активности) заједно не могу да пређу 30% од укупног захтеваног износа. Остатак од најмање 40% финансијских средстава треба да буде намењен за програмске активности пројекта.

Програм Уједињених нација за развој (УНДП) задржава право да не додели сва расположива финансијска средства у случају да пројектни предлози не задовољавају задате критеријуме.

**Опште информације за предају предлога пројеката**

Предлог пројекта мора садржати следеће:

### Пројектни предлог (Word формат - Анекс 1),

### Преглед буџета (Excel формат - Анекс 2),

### Матрица логичког оквира (Word формат - Анекс 3),

као и:

**Додатна документација** је врло важан део пројектне документације и треба да буде комплетирана како би предлог пројекта могао бити процењен. Додатна документација се доставља **у једном примерку** и треба да садржи следеће:

* попуњена форма **Административни подаци о подносиоцу предлога пројекта** (Word формат - Анекс 4),
* попуњена **Финансијска идентификациона форма** (Word формат - Анекс 5),
* попуњена и потписана **Изјава о испуњености услова** (Word формат - Анекс 6),
* попуњена и потписана **Изјава о непостојању двоструког финансирања** (Анекс 7),
* попуњена **Изјава о партнерству** (Анекс 8),
* **биографије,** уколико су у пројектном предлогу наведена имена особа које ће реализовати одређене активности молимо да доставите биографије чланова пројектног тима,
* копија завршног **годишњег финансијског извештаја организације за 2021. годину (документ биланс стања и биланс успеха)** јавно објављеног на сајту надлежне институције (АПР),
* **Лична карта организације** (историјат),
* копија **важећег решења о регистрацији организације у Србији или извода о регистрованим подацима о удружењу - АПР** (за носиоца пројекта/апликанта и евентуалне партнере на пројекту),
* копија **статута организације** (апликант и партнери),
* попуњена **Листа за проверу** (Word формат - Анекс 9).

У случају да пројекат буде одобрен оригинални документи могу бити тражени ради увида.

**Ко се може пријавити?**

Учешће у овом јавном позиву је отворено, на једнаким основама, за сва формално регистрована удружења грађана и њихове савезе, који имају седиште или своју активност реализују на територији Општине Бујановац, Града Ваљева и Града Новог Сада, и у свом Статуту имају дефинисане циљеве, мере или активности које се односе на активности пружања услуга рањивим групама и/или реинтеграције повратника и социјалне инклузије Рома.

Уколико подносилац предлога пројекта нема регистровано седиште на територији Општине Бујановац, Града Ваљева и Града Новог Сада пожељно је да обезбеде партнерство са удружењем/има које имају седиште на територији циљаних општина и градова.

Да би се пријавио на јавни позив, подносилац пројекта мора:

* + бити правно лице непрофитног карактера регистровано у Републици Србији у складу с важећим законским прописима.

Апликанти и њихови формални партнери неће моћи да учествују у овом позиву, нити ће им бити додељена средства, под следећим околностима:

(а) ако су у поступку несолвентности или стечаја/ликвидације, ако су ушли у поступак договарања споразума са повериоцима, ако су обуставили своје пословање;

(б) ако су осуђени за непрофесионално понашање и ако су били предмет правоснажне судске одлуке (“res judicata”), односно одлуке на коју се не могу жалити;

(ц) ако су криви за непрофесионални контакт који се може доказати;

(д) ако нису измирили дуг по основу доприноса за социјално осигурање или плаћања пореза, у складу са законским одредбама у Републици Србији;

(е) ако им је издата коначна одлука једнака “res judicata” за превару, корупцију, умешаност у криминалне организације или било коју другу незакониту активност.

Подносиоци пројекта биће искључени из учешћа у позиву или из доделе грантова ако су у тренутку позива за предају предлога пројеката:

1. субјект сукоба интереса;
2. криви за давање лажних информација страни овлашћеној за уговоре, а које су потребне као предуслов за учествовање у позиву за предају предлога пројеката, или ако нису доставили потребне информације;
3. покушали да дођу до поверљивих информација или утицали на комисију за оцењивање или страну овлаштену за уговоре током процеса оцењивања позива за предају предлога пројеката.

**Партнерства и подобност партнера**

Подносиоци пројекта могу се пријавити самостално или у партнерству с другим организацијама и/или институцијама.

***Партнерске организације***

Партнери на пројекту могу бити: друге организације цивилног друштва/удружења грађана. Партнери апликанта учествују у креирању и имплементацији пројекта. Партнерске организације морају да задовоље исте услове као и апликант. Ако аплицира у партнерству, “Апликант” ће бити водећа организација, а ако буде изабран као уговорна страна (“Корисник”), у потпуности ће сносити правне и финансијске одговорности за извршење пројекта. Изјава о партнерству мора да буде исправно попуњена, да чини саставни део апликације, као и да буде предата заједно са апликацијом. Форма изјаве у Анексу 9 мора садржати детаље о свим ОЦД које су укључене, као и споразум о партнерству којим се дефинише сарадња.

***Сарадници***

И друге организације и/или институције могу бити укључене у пројекат. Такве организације-сараднице имају стварну улогу у реализацији активности, али не могу добити средства из гранта.

**Трајање**

Дужина пројекта може бити до **12 месеци**. Предвиђени почетак реализације је децембар 2022. године.

**Локација**

Пројекти морају бити имплементирани искључиво на подручју Општине Бујановац, Града Ваљева и Града Новог Сада и за корист грађана који ту живе.

**Врсте пројеката**

Пројекти који се финансирају треба да буду припремљени у складу са Јавним позивом тј. наведеним приоритетима. Пројектни предлози треба јасно да задовољавају потребе исказане кроз тему Јавног позива, односно да буду развијени као одговор на специфичне потребе локалне заједнице и одређене циљне групе, идентификоване пројектом. Пројекти би требало да се састоје од независних активности са јасно формулисаним оперативним циљевима, циљним групама и планираним исходима. Пројекти треба да буду интегрисани тако да је методолошки сет активности развијен да оствари одређене специфичне циљеве и резултате унутар ограниченог временског оквира.

Финансирање општег програма рада (редовне активности) организације апликанта или неког од партнера на пројекту није предвиђено кроз овај Јавни позив. Редовним активностима се сматрају оне активности које удружења реализују континуирано, сваке године (нпр. редовне услуге које дневни центри пружају својим корисницима). Уколико удружења предложе активности за проширење географског опсега рада уз задовољавање потреба већег броја корисника или предложе нове активности за постојеће кориснике, у том случају се не сматрају редовним активностима и могу бити узете у разматрање.

***Следеће активности не могу бити финансирање:***

* Спонзорства за појединце за учествовање у радионицама, семинарима, конференцијама, конгресима, студијама и тренинзима;
* Стипендије за студије или курсеве;
* Повремене конференције (осим ако су неопходне за успешну имплементацију пројекта);
* Куповина опреме и трошкови реконструкције или рехабилитације (осим ако су неопходна за успешну имплементацију пројекта и у максималном износу до 30% укупног буџета);
* Финансирање пројеката који су већ у току или су завршени;
* Пројекти за ексклузивну добробит појединаца;
* Пројекти који подржавају политичке партије;
* Додељивање грантова трећој страни.

**Где и како преузети документацију и поставити питања**

Документација за пријаву на Јавни позив може се преузети од *17. октобра 2022. године*, на интернет страници УНДП-а **(**[**www.rs.undp.org**](file:///C:\Users\boba\Downloads\www.rs.undp.org)), као ислањем захтева са називом заинтересованог удружења и савеза на имејл: [integracija.povratnika.rs@undp.org](mailto:integracija.povratnika.rs@undp.org). Питања у вези са овим Јавним позивом могу се постављати до дана **26.10.2022. године**, слањем имејла на адресу[**integracija.povratnika.rs@undp.org**](mailto:integracija.povratnika.rs@undp.org)***.***  Одговори на питања биће послати имеjлом у року од три радна дана од пријема и биће јавно објављени на интернет страници УНДП-а.

**Слање пријаве**

Пријава попуњенана рачунару, одштампана, оверена и потписана од стране лица које је овлашћено за заступање подносиоца пријаве, која је потом скенирана (са комплетном захтеваном документацијом) треба да се достави:

**-** путем електронске поште – на адресу [integracija.povratnika.rs@undp.org](mailto:integracija.povratnika.rs@undp.org) са насловом поруке: ***„За Јавни позив - пројекат „Јачање националних и локалних система за подршку делотворној друштвено-економској интеграцији повратника на Западном Балкану“,***

**Рок за предају или слање пријава је *31. октобар 2022. године*, до 15 часова.**

О примљеној пријави Програм Уједињених нација за развој (УНДП) водиће уредну евиденцију. Сви подносиоци пријава који су предали предлоге пројеката, било да су прихваћени или одбијени, биће обавештени о резултату јавног позива најкасније 30 дана након затварања Јавног позива. Резултати ће бити објављени на интернет страници УНДП-а.

**Оцењивање и одабир предлога пројеката**

Пријаве ће бити размотрене и процењене од стране евалуационе комисије коју ће чинити чланови/ице УНДП тима, представници/це партнерских градова и општина и представник цивилног друштва.

Евалуациона комисија ће вршити процену на основу:

(1) Испуњења административних услова

* Потврда да апликација садржи обавезну документацију која је комплетно попуњена – и да као таква може бити евалуирана;

(2) Испуњења услова који се тичу подносиоца, партнера и активности

* Потврда да подносилац, партнери (и сарадници, ако постоје), као и активности, испуњавају услове наведене у претходним поглављима

(3) Процене квалитета пројекта и финансијске евалуације

Процена квалитета пројекта, укључујући и предложени буџет, биће извршена у складу са критеријумима утврђеним у табели за евалуацију која је саставни део овог документа. Постоје две врсте критеријума за евалуацију: критеријуми за селекцију и критеријуми за доделу средстава.

Циљ критеријума за селекцију је да помогну процену финансијских и оперативних способности апликаната и партнера (при чему се ће се узети у обзир финансијски и оперативни капацитети подносиоца и партнера заједно) како би се осигурало да они

* имају стабилна и довољна финансијска средства за сопствени рад током целокупног периода имплементације пројекта;
* поседују професионалне способности и квалификације потребне за успешну имплементацију комплетног пројекта.

Критеријуми за доделу средстава омогућавају да се квалитет предатих пројеката процени на основу постављених приоритетних области, а средства одобре по основу активности које максимизирају општи ефекат самог Јавног позива. Критеријуми се односе на значај предложеног пројекта, усаглашеност пројекта са циљем Јавног позива и приоритетним областима, квалитет пројекта, очекиване резултате, одрживост пројекта и рационалност тражених средстава.

Молимо вас да обратите пажњу на следеће битне информације:

**Систем бодовања:**

Критеријуми оцењивања подељени су на секције и подсекције. ***Свака подсекција се обавезно оцењује оценама између 1 и 5 на следећи начин: 1 = веома лоше; 2 = лоше; 3 = одговарајуће; 4 = добро; 5 = веома добро.*** Сваки члан Комисије индивидуално бодује предлог пројекта у складу са критеријумима*,* док се на збирну табелу за оцењивање преносе средње вредности свих оцена по сваком појединачном критеријуму и подкритеријуму (***напомена:*** ***добијене средње вредности се заокружују тако да се децималне вредности од X,1 до X,4 заокружују на нижу, а од X,5 до X,9 на вишу вредност***). Сваки члан Комисије потписује своју индивидуалну евалуациону табелу, а сви чланови заједно потписују збирну евалуациону табелу за сваки пројектни предлог. Рангирање пројектних предлога се врши на начин да је првопласирани пројектни предлог онај који има највећи збир бодова, затим следи пројекат са првим следећим нижим збиром бодова, и тако до најнижег збира освојених бодова.

Само пројекти који су добили више од 75 бодова биће разматрани за финансирање, јер пројектни предлози испод овог прага нису у стању да задовоље постављене стандарде те би ефикасност њиховог спровођења могла бити упитна.

Одлука о одобрењу гранта заснована је на укупном броју пројеката који могу бити финансирани у оквиру расположивих средстава. Ови прагови су утврђени како би се одредио минимални квалитет пројектних предлога, те тиме осигурала најбоља вредност за дата средства. Приоритет при одобравању средстава имаће пројекти са највише бодова.

**Напомена о Секцији 1. Финансијски и оперативни капацитет подносиоца пријаве**

Уколико је укупан збир у Секцији бр. 1 нижи од 10 бодова, пројекат ће бити искључен из даљег процеса оцењивања пошто је процењено да удружење нема минималне капацитете за квалитетно спровођење предложеног пројекта.

**Напомена о Секцији 2. Релевантност**

Уколико је укупан збир у Секцији 2 нижи од 18 бодова, пројекат ће бити искључен из даљег процеса оцењивања јер оваква процена подразумева да, иако подносилац пријаве задовољава финансијске и оперативне капацитете, сама пројектна идеја није релевантна нити је у складу са дефинисаним приоритетима из Јавног позива, те не утиче у довољној мери на задовољење потреба локалне заједнице.

**Табела за оцењивање**

|  |  |  |
| --- | --- | --- |
| **Секција** | **Максималан број бодова** | **Оцена** |
| **1. Финансијски и оперативни капацитет** | **15** |  |
| 1.1 Да ли подносилац предлога пројекта и партнери имају довољне **управљачке капацитете** за спровођење пројекта (*укључујући особље, опрему и способност за управљање буџетом пројекта*)? | 5 |  |
| 1.2 Колико подносилац и евентуални партнери познају проблематику којом ће се бавити и да ли имају довољан обухват стручних знања за подмирење потреба корисника? | 5 |  |
| 1.3. Да ли подносилац предлога и партнери имају довољне **финансијске капацитете**? (*Ако су апликант или партнер управљали износима који су 50% од тражене вредности пројекта добија се 1 бод; 75% носи 3 бода, а 100% и више максималан број бодова*.) | 5 |  |
| **2. Релевантност и партнерство** | **25** |  |
| 2.1. Колико је пројекат релевантан у односу на **циљ** и **приоритете** јавног позива? | 5 |  |
| 2.2 Колико су јасно дефинисани и стратешки одабрани они који су укључени у пројекат (*посредници, крајњи корисници,* ***циљне групе***), као и да ли су потребе циљне групе и крајњих корисника јасно дефинисане и да ли им пројекат прилази на прави начин? | 5 |  |
| 2.3 Да ли постоји функционално партнерство са локалним актерима? Који су то актери и које су добробити тог партнерства по корисницима? | 5 |  |
| 2.4 Да ли предлог пројекта садржи специфичне елементе додатне вредности, као што су иновативни приступи, модели добре праксе, одржива изградња капацитета, учешће заинтересованих или размена знања? | 5 |  |
| 2.5 У којој мери задовољавајући обухват корисника пројекта у односу на укупан број повратника у локалној заједници? | 5 |  |
| **3. Методологија** | **25** |  |
| 3.1 Да ли су **план активности** и предложене **активности** одговарајуће, практичне и доследне циљевима и очекиваним резултатима? | 5 |  |
| 3.2 У којој мери активности пројекта пружају адекватан одговор на описан проблем, у односу на недостајуће услуге и у односу на потребе циљне групе? | 5 |  |
| 3.3 У којој мери су пројектне активности (све)обухватне у смислу подручја подршке које захватају (социјални живот, образовање, запослење, становање, здравље, итд.)? | 5 |  |
| 3.4 Да ли је постојала партиципација крајњих корисника приликом планирања пројекта (обратити пажњу на учешће у снимању потреба и креирању активности, као и само укључивање корисника у реализацију активности)? | 5 |  |
| 3.5 Да ли су планиране активности сарадње са локалним институцијама, ради акредитовања, сертификовања и одрживог пружања успостављене услуге? | 5 |  |
| **4. Одрживост** | **20** |  |
| 4.1 Да ли ће активности предвиђене пројектом имати **конкретан утицај** на циљне групе? | 5 |  |
| 4.2 Да ли ће пројекат имати **вишеструки утицај**? *(Укључујући могућност примене на друге циљне групе или имплементацију у другим срединама и/или продужавање ефеката активности, као и размене информација о искуствима са пројекта)* | 5 |  |
| 4.3 У којој мери је остварено учешће других извора финансирања (допринос носиоца пројекта, допринос партнера у пројекту, допринос локалне самоуправе, локалних савета за интеграцију, допринос приватног сектора, допринос самих корисника, волонтеризам, итд) са циљем обезбеђивања одрживости услуге/а? | 5 |  |
| 4.4 Да ли су очекивани резултати предложених активности **одрживи**? (*Какав ће бити структурални утицај спроведених активности – нпр. да ли ће доћи до побољшања правне регулативе, метода и правила понашања, итд.)?* | 5 |  |
| **5. Буџет и рационалност трошкова** | **15** |  |
| 5.1 Да ли је однос између процењених трошкова и очекиваних резултата задовољавајући? | 5 |  |
| 5.2 Да ли су предложени трошкови **неопходни** за имплементацију пројекта? | 5 |  |
| 5.3 Да ли је буџет јасан и да ли укључује и наративни део? | 5 |  |
| **Максимални укупни збир** | **100** |  |

**Обавештење о одлуци**

Сви подносиоци предлога који су предали предлоге пројеката биће у писаној форми обавештени о одлуци у вези с њиховим предлогом пројекта у року од 30 дана од дана затварања јавног позива. Резултати ће бити објављени на интернет страници УНДП-а.

Одлука о одбијању предлога пројекта или неодобравању средстава биће донесена уколико:

* подносилац предлога или један или више његових партнера не испуњавају услове за учешће на јавном позиву;
* пројектне активности нису прихватљиве (нпр. предложене активности излазе изван оквира позива за предају предлога пројеката, пројекат по предвиђеном трајању прелази максимални дозвољени временски период, захтевана сума новца је већа од максималне дозвољене суме, итд.);
* предлог пројекта није био довољно релевантан или финансијски и оперативни капацитети подносиоца предлога нису довољни, или су пројекти који су изабрани били супериорнији по овим питањима;
* је предлог пројекта оцењен као технички и финансијски инфериоран у односу на изабране предлоге пројеката.

**Услови који се односе на имплементацију пројекта након одлуке о додели гранта**

Након доношења одлуке о додели средстава удружењу чији је пројекат одобрен, од стране УНДП-а ће бити понуђен одговарајући уговор за имплементацију пројекта. Удружења чији пројекти буду одобрени ће бити у обавези да предлог пројекта, буџета, логичку матрицу и план активности преведу на енглески језик и доставе УНДП-у у електронској форми пре потписивања уговора.

Пре потписивања уговора УНДП има право да затражи од удружења да изврши одређене измене на пројектном предлогу како би били у складу са правилима и процедурама имплементације пројекта у партнерским јединицама локалне самоуправе.

**ЛИСТА АНЕКСА**

### 

Анекс 1 Пројектни предлог

Анекс 2 Преглед буџета

Анекс 3 Матрица логичког оквира

Анекс 4 Административни подаци о подносиоцу предлога пројекта

Анекс 5 Финансијски идентификациони формулар

Анекс 6 Изјава о испуњености услова

Анекс 7 Изјава о непостојању двоструког финансирања

Анекс 8 Изјава о партнерству

Анекс 9 Листа за проверу